ועדת העבודה, הרווחה והבריאות, כנסת 23, פרוטוקול מספר 16, 2020-06-24 09:30

חיים כץ: בוקר טוב לכולם.

חיים כץ: היום יום רביעי, ב' בתמוז התש"ף , 24 ביוני 2020.

חיים כץ: שמח לפתוח את ישיבת הוועדה .

חיים כץ: היום נעסוק בדיון מהיר בנושא: "רפורמת הקנאביס הרפואי לא מגשימה את יעדיה, גורמת לעלייה במחירים ולמחסור בתרופה, ופוגעת ברצף הטיפולי של עשרות אלפי אנשים", של ח"כ עידן רול, תמר זנדברג.

חיים כץ: אני זוכר את יהודה ברוך.

חיים כץ: שפתח משתלה.

חיים כץ: שאלתי למה הביאו עציצים?

חיים כץ: אילן גילאון אמר לי שזה קנאביס.

חיים כץ: היו 400 איש עם חצי תקן של פקידה אצל יהודה ברוך.

חיים כץ: הוא נתן את האישורים הרפואיים וזה מה שהיה.

תמר זנדברג: ברוך השם התקדמנו מאז.

חיים כץ: לצערי, באמת לצערי, יש צורך בהרבה מאוד משתמשים בקנאביס לצרכים רפואיים.

חיים כץ: חבל שיש כל כך הרבה אנשים שנזקקים לתרופה הזאת.

חיים כץ: לפנינו דיון מהיר.

חיים כץ: עידן רול יפתח, בבקשה.

עידן רול: תודה, אדוני היושב-ראש, אני שמח שהנושא מגיע לוועדה, מאז שהרפורמה יצאה לדרך ועדת הבריאות עוד לא נדרשה לרפורמה, וזו הזדמנות מצוינת.

עידן רול: תודה לסגן שר הבריאות שנוכח כאן בישיבה, מאחל לך הצלחה בתפקידך החדש.

עידן רול: תודה גם לפרופסור גרוטו שהצטרף אלינו.

עידן רול: מטרת הרפורמה מבורכת.

עידן רול: הפיכת הקנאביס לתרופה בפיקוח כמו כל תרופה אחרת זה דבר נכון בעיני.

עידן רול: אנחנו מדברים על מספרים שנעים בין 50,000–70,000 מטופלים בישראל.

עידן רול: אין לי ספק שיש עוד מטופלים רבים שמחכים לאישורים.

עידן רול: מטרת הדיון - - -

חיים כץ: כמה משתמשים היום ברפואי?

עידן רול: 70,000.

חיים כץ: מ-400 הגענו ל-70,000.

עידן רול: מדובר בתרופה שאינה מצילת חיים אלא - - -

חיים כץ: בשמונה שנים זה עלה ל-70,000.

חיים כץ: מספרים מטורפים.

יואב קיש: כן, זה אתגר עצום.

עידן רול: אני אומר שהמטרה שלנו היא לא להאשים אלא לפקח על העבודה בין הגופים השונים.

עידן רול: בין האוצר, לבריאות, למטופלים והמטפלים, לשטח.

עידן רול: הרפורמה מטרתה חיובית אבל בפועל ישנם כשלים.

עידן רול: אני מבקש שננסה לגשר בין הדרג המקצועי לבין הידע שנצבר בשטח, מדובר במשהו שצבר הרבה ניסיון טיפולי בתהליך של ניסוי ותהייה וזה משפיע על המטופלים ישירות.

עידן רול: יש מספר כשלים מרכזיים שחשוב שניגע בהם היום.

עידן רול: הנושא הראשון הוא המחיר המפוקח.

עידן רול: אין עדיין מחיר מפוקח, זה נידון בוועדת המחירים של האוצר, אני אשמח שנעלה את נציגי האוצר ונבין איפה זה עומד.

עידן רול: כתוצאה מהרפורמה התרופה התייקרה במאות אחוזים, מה שמביא חלק מהחולים לבזבוז כל קצבת הנכות שלהם על זה.

עידן רול: הנושא השני הוא מגוון וזנים, הרפורמה יצרה מצב שלא כל הזנים זמינים וזה יוצר קטיעה של הרצף הטיפולי.

עידן רול: יש ילדים חולי אפילפסיה שמצאו עבורם את הזן שהם צריכים וברגע שזן זה לא זמין בשוק או לא זמין באזורים מסוימים אז בתי המרקחת ניצבים מול שוקת שבורה.

עידן רול: הנושא השלישי הוא זמינות רופאים.

עידן רול: מטרת הרפורמה הייתה להכשיר רופאים בקופות לנתינת מרשמים בצורה מוסדרת ציבורית.

עידן רול: חשוב לי להבין בכמה מדובר.

עידן רול: אני שומע מהקופות על קושי למצוא רופאים מורשים לרישום זה.

חיים כץ: אני לא יודע כמה רופאים יש.

חיים כץ: אז דיברו על כך שזה יעבור אפילו לרופא המשפחה.

חיים כץ: אם זה 70,000 זה לא אחד בלבד עם חצי משרה.

עידן רול: בהקשר זה אומר שאם רק הרופא המומחה שמטפל בך נותן את התרופה ואין רופאים בסביבה שמורשים לתת קנאביס, אז יכול להיווצר מצב שמאוד קשה לקבל מרשם.

עידן רול: לפעמים הדברים נעשים בתום לב אבל עדיין מדובר בכשלים.

עידן רול: אני חושב שבסופו של דבר תפקידנו הוא לפתור את הקשיים שהצגתי.

עידן רול: יש צו עומד ותלוי של בג"ץ שעומד לפוג אבל אני חושב שתפקידנו בכנסת הוא לתת את המענה ולתקן את הרפורמה יחד עם משרד הבריאות, ולאפשר למטופלים להמשיך ולקבל את התרופה גם בהסדרה הישנה, לבטח אלה שהזנים שלהם נמצאים רק אצל המגדלים.

עידן רול: תודה.

חיים כץ: תמר זנדברג, בבקשה.

תמר זנדברג: תודה, אדוני.

תמר זנדברג: ציינת בצדק את הקפיצה מ-400 נזקקים לתרופה ל-70,000.

תמר זנדברג: אני רוצה להזכיר שהיינו כאן, ואני בשנים שעמדתי בראש וועדת הסמים, נכנסנו לנושא הזה כמעט כל שבוע.

תמר זנדברג: בתקופות הללו קראו לחולים "סטלנים ומסוממים".

תמר זנדברג: באו לכאן רופאים שאמרו שהם לא דילרים ושנוציא את הסמים מהמרפאות שלהם.

תמר זנדברג: באו אבות לילדים שפרכסו כאן לנגד עיננו.

תמר זנדברג: היה קשה לעורר את ההכרה שמדובר בטיפול חיים ומפיג כאב.

תמר זנדברג: זה היה מסע ארוך בעיקר של המטופלים.

תמר זנדברג: דייק עידן רול כשאמר שהמון מהידע הגיע מהשטח של המטופלים שראו אותם ושל מתי מעט מהרופאים שעברו צייד מכשפות, עד שהגענו היום למצב שזה מוכר כטיפול רפואי לגיטימי לכל דבר.

תמר זנדברג: שר הבריאות הקודם, יעקב ליצמן, הגיע לפני ארבע שנים אלי לוועדת הסמים והכריז לראשונה על הרפורמה.

תמר זנדברג: יוכלו לקבל את התרופה בבתי המרקחת ורופאי המשפחה יוכלו לרשום את התרופה.

חיים כץ: יש נציג משטרה?

תמר זנדברג: הוא הבטיח את זה תוך כדי - - -

חיים כץ: בזמנו בכל דיון היו המון שוטרים, אני הצעתי שנקודות החלוקה תהיינה בתחנות המשטרה.

תמר זנדברג: בזמנו הבטיח שר הבריאות הקודם רפורמה תוך שנה לכל היותר.

תמר זנדברג: זה היה ביולי 2016.

תמר זנדברג: היום אנחנו ארבע שנים אחרי, הרפורמה יצאה לדרך אך היא מלווה בקשיים.

תמר זנדברג: בתקופת הביניים טרם כניסתה אנחנו הוצפנו בפניות מאנשים סובלים.

תמר זנדברג: אותה הזעקה חזרה על עצמה הרבה.

תמר זנדברג: אני רוצה לומר לסגן השר ולפרופסור גרוטו, מעריכה את זה שמצאתם זמן להצטרף לדיון למרות משבר הקורונה, בשבועות ובחודשים האחרונים המצב קצת נרגע.

תמר זנדברג: לקראת הדיון הזה אספתי עדויות מהשטח ויש עדיין קשיים שניכנס אליהם יותר בפירוט בדיון.

תמר זנדברג: יש זנים בבתי המרקחת, אנשים מקבלים את התרופה.

תמר זנדברג: אני רוצה להצביע על שתי בעיות עיקריות: הבעיה הראשונה היא ההסמכה של הרופאים לנושא.

תמר זנדברג: קופות החולים עדיין לא נרתמו באופן גורף לתת את הלגיטימציה והתחושה לשטח הרפואי שמדובר בתרופה אמיתית ושיש צורך שהרופאים יהיו מסוגלים לתת את המרשם לזקוקים לכך, זו בעיה ראשונה.

תמר זנדברג: בעיה שנייה, זועקת לשמיים, היא המחיר.

תמר זנדברג: אדוני היושב-ראש, מחיר התרופה עלה ממחיר קבוע של 370 שקלים - - -

חיים כץ: אז היה 100 שקלים או בחינם.

תמר זנדברג: זה הגיע ל-370 שקלים ועכשיו זה עלה למחיר ממוצע של 1500 שקלים, תלוי במינון.

תמר זנדברג: זה כמו כל תרופה, אם אתה צריך יותר אתה תשלם יותר.

תמר זנדברג: חלק מהחולים הללו חיים מקצבאות הבטחת הכנסה.

תמר זנדברג: צריך להזכיר שזו תרופה שהמחיר שלה לא בפיקוח למרות שאנחנו מכירים את העדויות, מדובר בתרופה שמביאה מזור ובחלק מהמקרים היא או מצילת חיים או מאפשרת חיים סבירים ללא כאב.

חיים כץ: זה יותר סביר.

חיים כץ: מאפשרת חיים, היא מאפשרת חיים.

תמר זנדברג: היא מביאה מזור במובן של הקלה

חיים כץ: אז היא מאפשרת חיים.

תמר זנדברג: אנחנו שומעים על נפגעי פוסט-טראומה שחלקם מגיעים להתאבדויות, איני רוצה להיכנס לכל ההתוויות בנושא.

תמר זנדברג: אני רוצה להביא את הצד השני שהוא רפורמת הייצוא.

תמר זנדברג: למה אני אומרת את זה?

תמר זנדברג: סגן השר קיש, כשהיית חבר כנסת הגשת הצעת חוק לאפשר את הייצוא.

יואב קיש: היא עברה והיא זו שמאפשרת - - -

תמר זנדברג: אבל היא תקועה.

יואב קיש: הייצוא תקוע, ההצעה כבר עברה.

יואב קיש: עברה שנייה ושלישית ביום האחרון של הכנסת ה-20.

יואב קיש: הצעת חוק שפתחה את המתווה המשפטי והעסקי.

תמר זנדברג: אני אומרת זאת מכיוון שאמרו לי נציגי המגדילים שהם יכולים, מבלי שזה ייכנס עדיין לסל התרופות כתרופה מסובסדת, לסבסד אם ייפתחו להם קווי ייצוא אז הם יוכלו לאפשר מחירים זולים יותר לתרופה בארץ.

תמר זנדברג: בלי שהמדינה תסבסד אלא רק הסבסוד בתוך עולם התשלום על התרופה.

חיים כץ: בשנת 1987 החליטו האמריקאים לסגור את פרויקט מטוס הלביא.

חיים כץ: הם ראו בו מקור להשבחה של 10,000 מטוסי f-16 שמסתובבים בעולם והאמריקאים יודעים מה זה פרנסה, הם נלחמים על פרנסה לאזרחים שלהם.

חיים כץ: ואז הם אמרו: אנחנו נסגור את פרויקט הלביא ונפצה אתכם בכסף, זוג נעליים לחיילים יעלה עשרה שקלים.

חיים כץ: עקב כך סגרו את מפעל הנעליים בגבעת השלושה.

חיים כץ: ברגע שסגרו את המפעל עלה מחיר הנעליים למאה שקלים.

חיים כץ: הקישי מפה, הם יקבלו והמחירים יעלו, אני לא מאמין שיהיה אחרת.

תמר זנדברג: הכול בסדר, אני תומכת בייצוא מסיבות אחרות.

תמר זנדברג: כרגע אנחנו בתרופה למטופלים.

תמר זנדברג: מחיר התרופה זינק באחת במאות אחוזים, זה מוצא אותה מכלל שימוש ומהישג יד.

חיים כץ: מחינם לשקל זה אין סוף.

תמר זנדברג: בסדר, ומ-300 ל-2,000 זה אוכל לילדים של אותם המטופלים שצריכים לבחור - - -, תודה.

חיים כץ: שרן השכל, בבקשה.

שרן השכל: אני רוצה להודות לך, אדוני היושב-ראש, עבור קיום הדיון החשוב הזה.

שרן השכל: אני יודעת שעסקת בזה עוד בעבר עוד בתחילת הדרך.

חיים כץ: גילוי נאות – אף פעם לא עישנתי.

שרן השכל: אני יודעת אבל גם בכנסת ה-20 אני אפילו לקחתי ממך את אחת מהצעות החוק שלך על ה-CBD בנושא הזה.

שרן השכל: גם אתה היית חלוץ בתחום הזה.

שרן השכל: אני רוצה להודות לחברי, סגן השר יואב קיש, שלקח על עצמו את הטיפול במתווה הזה בשיא הרצינות ואני סומכת עליו שהוא יאפשר מזור בכל הרפורמה הזו.

שרן השכל: אני בארבע שנים אחרונות ניהלתי את השדולה לקנאביס רפואי בכנסת.

שרן השכל: לפני שהרפורמה הזו יצאה לדרך, חברים רבים, רופאים וחולים התריעו על הבעייתיות שהולכת להיות בתוך הרפורמה הזו.

שרן השכל: פניתי ליק"ר וערכתי דיונים גם עם משרד הבריאות.

שרן השכל: הובטח לי שאותם הקשיים עליהם התרענו לא יקרו.

שרן השכל: אנחנו נמצאים לא מעט זמן אחרי שהרפורמה יצאה לפועל, חלק מהחששות אכן התממשו.

שרן השכל: אני מקבלת עשרות אם לא מאות פניות חולים לגבי המחיר.

שרן השכל: הם היו משלמים 370 שקלים בעבר והיום הם משלמים אפילו מעל ל-3,000 שקלים בשביל תרופה שהם זקוקים לה לשם חיים נורמליים.

שרן השכל: הורים לילדים שמתאשפזים בבתי חולים משום שהם עושים יום כן יום לא עם התרופה בגלל המחיר הגבוה.

שרן השכל: הילדים הללו, חולי אפילפסיה, מגיעים למיון בשל כך.

שרן השכל: ברור לי שצריך לטפל בעניין המחירים.

שרן השכל: יש שתי דרכים לעשות זאת: הראשונה היא הכנסה של התרופה לסל התרופות.

שרן השכל: זה יחסוך כסף, תרופות של אפילפסיה שעולות למדינה עשרות אלפי שקלים, יכולות להיפטר בכך שבכמה אלפי שקלים יממנו את סבסוד הקנאביס.

שרן השכל: זה חיסכון לקופה, זו לא הוצאה יותר גדולה.

שרן השכל: אז העניין של סל התרופות אנחנו חייבים למצוא דרך איך אנחנו מכניסים את זה.

שרן השכל: עד אז אני מבינה שבגלל הרפורמה ובגלל הבירוקרטיה, חלק מהמגדלים אמרו לי שעיקר הבעיה היא בעצם ההוצאות הגבוהות שיש להם היום מבחינת האחזקה, והשיווק וכולי.

שרן השכל: אם תינתן להם האופציה לגדל יותר אז הם יוכלו גם להוריד את המחירים.

שרן השכל: הבנתי שמשרד הבריאות לא מאשר יותר מכמה דונמים בודדים לחלק מהחקלאים.

שרן השכל: יש המון חקלאים שרוצים לגדל ולא מאפשרים להם.

שרן השכל: אם אתה מגדל נגיד בעשרה דונם, יש לך את כל ההוצאות של האבטחה, של הרישוי וכולי, וזה לא מכסה את ההוצאות.

שרן השכל: אם ניתן לאותו מגדל לטפח 50 דונם, הוא גם יכסה את ההוצאות, גם יוכל להרוויח, וגם להוריד את מחיר המוצר.

שרן השכל: יש המון חקלאים שמעוניינים.

שרן השכל: לגבי הזנים: לי אישית הובטח שלא תהיה פגיעה בזנים מכיוון שזה פוגע ברצף הטיפולי של החולים.

שרן השכל: זאת אומרת שהזנים יוכלו להיות כתובים על השקיות.

שרן השכל: אבל מה הבעיה?

שרן השכל: יש תקן GMP שלמעשה קבעו שאמור לייצר בלנד מסוים.

שרן השכל: רבים מהם לא יכולים למכור זן תחת הרפורמה החדשה.

שרן השכל: הם צריכים לגרוס את זה או לערבב את זה עם דברים אחרים.

שרן השכל: לכן לא ניתן למכור את זה כפי שהוא.

שרן השכל: אנחנו צריכים לעשות לכך תיקון דחוף משום שהזנים החדשים לא עוזרים למטופלים.

שרן השכל: אלו חולים ששנים לקח להם למצוא את הזן הנכון.

שרן השכל: חולי פיברומיאלגיה שעברו כמה זנים מה נותן מזור לכאבים שלהם, חולי אפילפסיה שפתאום מתחילים לערבב להם את השמן עם כל מיני דברים אחרים.

שרן השכל: ועוד זנים נוספים שמטפלים ספציפית.

שרן השכל: טיפול בקנאביס הוא טיפול אינדיווידואלי ולוקח זמן עד שאותו החולה מוצא את הזן המתאים.

שרן השכל: ברגע שאתה קוטע את זה אתה קוטע רצף טיפולי ואתה מכניס אותם לסחרור ולא מאפשר להם לחיות חיים נורמליים, תודה.

חיים כץ: חבר הכנסת להב-הרצנו, בבקשה.

יוראי להב-הרצנו: אני רוצה להודות לעידן ולתמר על הדיון ועל היוזמה.

יוראי להב-הרצנו: כמו כן אני מודה לאדוני היושב-ראש.

יוראי להב-הרצנו: קל לדבר על הדיון בוועדת הרווחה של הכנסת.

יוראי להב-הרצנו: אנחנו יושבים באולם ממוזג ודנים בקור רוח על הנושא הזה.

יוראי להב-הרצנו: צריך להבין שאנשים מסיימים את החיים שלהם בכאב גדול.

יוראי להב-הרצנו: אני יכול לקחת צעד קדימה ולומר שאפשר לקבוע כי חלקים גדולים מהרפורמה נכשלו.

יוראי להב-הרצנו: צריך לראות איך אנחנו נותנים את המענה לאותם האנשים.

יוראי להב-הרצנו: אומר משהו שעובר פה כחוט השני בדיון.

יוראי להב-הרצנו: אני רוצה לחדד את ההפרדה בין השימוש בשעות פנאי והלגאליזציה לבין השימוש הרפואי.

יוראי להב-הרצנו: אדוני, שאלת למה אין פה שוטרים.

יוראי להב-הרצנו: אני צורך - - -

חיים כץ: כי בכל דיון קודם הם היו עומדים פה בדלתות שלא נברח.

יוראי להב-הרצנו: לי חשוב להדגיש שקנאביס רפואי אינו לגליזציה של סמים קלים.

יוראי להב-הרצנו: מדובר בתרופה לכל דבר.

יוראי להב-הרצנו: אם אני צורך אספירין על בסיס יומי, איני זקוק לקבל את זה משוטר.

יוראי להב-הרצנו: אין דינו של אקדח סיכות כאקדח שיורה אש חיה, אין דין קנאביס רפואי כדין לגליזציה של סמים קלים.

יוראי להב-הרצנו: פונים אלי המון חולים וחלקם הולכים לעולמם עוד לפני שאני מספיק לטפל.

יוראי להב-הרצנו: הם סובלים כאבים עצומים.

יוראי להב-הרצנו: כמו באספירין, אם ישנו את הרכב התרופה אז הטיפול הרפואי שאני אקבל לא יהיה מתאים לי, ולא רק שלא יהיה מתאים לי, גם יזיק ויפגע בבריאותי.

יוראי להב-הרצנו: מדובר באנשים שהם הכי מוחלשים במערכת הבריאות הישראלית, מדובר בילדים עם צרכים מיוחדים, בחולי סרטן, באנשים שזקוקים לטיפול כי זה מה שהרופא המטפל קבע.

יוראי להב-הרצנו: לא כי הם החליטו שהם רוצים לעשן קנאביס במרפסת עם החברים ביום שישי בצהריים.

יוראי להב-הרצנו: היום, בעקבות הרפורמה של משרד הבריאות, שלפי הדיווחים שמגיעים אלי לא פתוח להקשיב למצוקותיהם, אני שמח שנמצא כאן סגן השר על מנת לתת מענה.

יוראי להב-הרצנו: אנשים לא מקבלים את הטיפול הרפואי שמגיע להם על פי חוק במדינת ישראל.

יוראי להב-הרצנו: אני חושב שמדובר בנושא חשוב.

יוראי להב-הרצנו: אדגיש שני נושאים: מחיר המוצר שעלה בצורה אדירה עד לאלפי שקלים כך שגם בעלי הכנסה קבועה לא יכולים לעמוד בו.

יוראי להב-הרצנו: הבעיה השנייה היא התמהיל.

יוראי להב-הרצנו: מדובר בתרופה, וברגע שהמטופל לא מקבל את התמהיל שלקח הרבה זמן לזהות אותו, אז התרופה לא אפקטיבית.

יוראי להב-הרצנו: אבקש מסגן שר הבריאות וכן מיושב-ראש הוועדה לראות איך עושים צעדים מידיים על מנת לאפשר חיים טובים לאנשים הללו.

חיים כץ: אופיר סופר, בבקשה.

אופיר סופר: תודה ליוזמי הדיון, הפערים מוכרים ונגעו בהם חבריי.

אופיר סופר: הבוקר שוחחתי עם סגן השר שאני מאחל לו הצלחה רבה.

אופיר סופר: חשבתי שאולי נכון לייצר הקלות כלפי הרפורמה בתקופת התווך.

אופיר סופר: סגן השר הבטיח טיפול מהיר.

אופיר סופר: אני סומך עליו לגמרי.

אופיר סופר: עלינו להציב יעדים לטווח הקצר ולעמוד בהם.

חיים כץ: סגן שר הבריאות, בבקשה.

יואב קיש: תודה ליושב-ראש הוועדה, אני מברך אותך.

יואב קיש: אני רוצה להגיד שחיים כץ הוא חבר קרוב שלי, מנטור שלי , אני גאה להיות בוועדה בראשותך.

יואב קיש: מודה לחברי הכנסת תמר זנדברג ועידן רול שיזמו את הדיון.

יואב קיש: יש כאן נוכחות יפה של חברי כנסת וזה מעיד על חשיבות הנושא.

יואב קיש: יש הרבה מאוד אנשים שהנושא הזה קשור בבריאותם, אני שמח שיש לי הזדמנות לדבר על כך.

יואב קיש: קצת על מה שקרה במשרד מאז כניסת השר וכניסתי: שר הבריאות רואה בנושא הזה נושא מרכזי שיש לשפר ולשנות.

יואב קיש: הוא הגדיר בצורה מפורשת שאני אקדם את הנושא במהירות האפשרית, אני מתחבר למה שאמר חבר הכנסת סופר, אין לנו זמן עודף, עם כל המשברים והאתגרים של משבר הקורונה עדיין, גם הנושא הזה צריך להיפתר.

יואב קיש: אני מבקש מיושב-ראש הוועדה לזמן עוד דיון אחרי שאעדכן שיש בידי המסקנות.

חיים כץ: קיבלת.

יואב קיש: תודה.

יואב קיש: אלו לוחות הזמנים שאנחנו רוצים לטפל בדברים האלה.

יואב קיש: כמה דברים ביחס למה שנאמר: אני עסקתי בעבר בנושא הייצוא, אני ברמה האישית מתייחס לזה כתרופה.

יואב קיש: ברמה המקצועית זו לא תרופה.

יואב קיש: "תרופה" פירושו שהמוצר עבר אישור FDA, עבר את המחקרים הקליניים הנדרשים, ומקבל רישום מסודר.

יואב קיש: לצערי, המחקר המשמעותי בתחום הזה עוד לא בוצע והקנאביס שאנחנו מתייחסים אליו כרפואי, אני לא מתייחס ללגליזציה, לצערי מכיוון שעדיין לא הושלם המחקר אז קשה ומורכב להכניס את זה לסל התרופות כי זה לא מוגדר כתרופה.

יואב קיש: יש פה אתגר גדול למגדלים ולרופאים.

יואב קיש: מדינת ישראל מאוד מתקדמת בתחום הזה, וזה חלק מהנכסים שיש לנו – פיתוח זנים ויכולת לתת מענה למטופלים.

יואב קיש: אני אומר שוב שברמה האישית זו תרופה, אבל צריך להכניס גם את נושא הרישום המחקרי על מנת להבין את המכלול.

יואב קיש: דיברתם רבות על ההסדרה הישנה.

יואב קיש: אני חושב שמשרד הבריאות התקדם מאוד מאז מה שהיה בעבר.

יואב קיש: היושב-ראש הזכיר זאת.

יואב קיש: פעם היה מחיר אחיד ללא קשר לכמות, המחיר עמד על 370 שקלים.

יואב קיש: כמות המטופלים בהסדרה הישנה הייתה עד 10,000 אנשים.

יואב קיש: עלינו לסדר גודל של 70,000.

יואב קיש: תבינו שזה אתגר משמעותי למערכת.

יואב קיש: אני לא מזלזל בעשייה שנעשתה במשרד עד שהגענו לרגע הזה.

יואב קיש: היום המערכת עצמה היא הרבה יותר דומה לפיתוח תרופה מאשר מה שהיה קודם.

יואב קיש: אני אתן טיפה נתונים: אם קודם הגידולים היו גידולי שטח והיה אלמנט חקלאי, היום אנחנו באלמנט בריאותי ויש פיקוח על אקלים ועל אחידות המוצר לאורך כל השנה, ושהמזג האוויר לא ישפיע על איכות המוצר.

תמר זנדברג: אנחנו כולנו פה במור"קים, זה כבר מ-2016.

חיים כץ: תמר.

יואב קיש: אני לא הפרעתי לך.

יואב קיש: אני בסך הכול מדבר דקה וחצי.

יואב קיש: מבטיח לגעת גם בנקודות שאת העלית.

חיים כץ: דבר מה שאתה רוצה ואף אחד לא יפריע לך, כמו שהיא תדבר מה שהיא רוצה ואף אחד לא צריך להפריע לה.

תמר זנדברג: אנחנו באותה הסירה, לא אחד נגד השני.

תמר זנדברג: פשוט אנחנו מחלקים ציונים לעצמנו כבר ארבע שנים.

חיים כץ: כל אחד ידבר מה שהוא רוצה בוועדה הזו.

יואב קיש: במהלך השבועות האחרונים נפגשתי עם נציגי מטופלים ונציגי מגדלים.

יואב קיש: יש שרשרת שלמה של רופאים ובתי מרקחת, זו תעשייה שלמה.

יואב קיש: עברנו מראשונית לצמיחה.

יואב קיש: זה השלב שבו הפעילות שלנו כמשרד הבריאות הוא משמעותי ביותר.

יואב קיש: איפה הבעיות?

יואב קיש: הבעיה המרכזית להבנתי היא המחיר של המוצר.

יואב קיש: לאור העניין שמדובר במוצר בריאותי, הביקוש לתרופה הוא תמיד קשיח ואנשים מוכנים לשלם הרבה מאוד כסף לצורך כך.

יואב קיש: מצד שני השוק לא מפוקח, הייתה ועדת מחירים בנושא, זה הוביל לבג"ץ כנגד המשרד, הבג"ץ לא הסתיים כי אני ביקשתי דחייה עד אוגוסט.

יואב קיש: לכן אני אומר שביולי אני מתכוון לפרסם את הפעילויות שלנו בעניין.

יואב קיש: נושא המחיר מרכזי ויש לטפל בו.

יואב קיש: איני חושב שנוכל להגיע למצב שהכמות איננה פקטור, אבל כן צריך להיות גבול.

יואב קיש: נושא שני שנשמע הרבה הוא איכות החומר והשינוי שעברו המגדלים בשביל לעמוד בתקינה.

יואב קיש: דרך אגב, חלק מהעלייה במחיר נובעת מהדרישה לתקינה משמעותית, זה ברור.

יואב קיש: גם את הדבר הזה נבחן ונראה אם אפשר להקל בלי לפגוע במוצר ובכל זאת לאפשר ייצור יותר זול שיתגלגל אל הצרכן.

יואב קיש: ההגדרות של ה-THC וה-CBD אנחנו נרחיב אותן כי הכוונה היא שכל זן שרוצה לצאת יכול לצאת.

יואב קיש: אנחנו נאפשר את הגמישות הזו, זה משהו שאנחנו רוצים שיקרה, אנחנו לא רואים סיבה למנוע מזנים להיות בשוק כל עוד הם עומדים בתקינה, גם אם הם באים מקטגוריות מעט שונות.

יואב קיש: נושא הרישיונות, זה לא מרשם – אנחנו מדברים על רישיונות.

יואב קיש: גם את העניין הזה חייבים להרחיב, אנחנו עומדים על 70,000 דורשים וזה כבר לא אירוע מצומצם.

יואב קיש: הייתה פעילות מאוד ענפה של המשרד שמטרתה להכשיר עוד רישיונות ועוד רופאים.

יואב קיש: אנחנו מנסים לתת מענה ולעודד צמיחה, בניגוד לקורונה ששם אנחנו רוצים לעצור את התופעה.

יואב קיש: אנחנו מנסים יחד עם הר"י למצוא מנגנון שיהיה מקובל גם עליהם כי צריך להבין שבלי שיתוף פעולה מהם אנחנו לא נוכל ללכת למתווה שיצליח ואנחנו מנסים לבחון איך מרחיבים את העניין הזה של החלפת רישיון במרשם או אולי מענה ראשוני דרך רופא מומחה ולאחר מכן מרשם בקהילה.

יואב קיש: אלו דברים שאנחנו בוחנים אבל עוד לא תיאמנו מול הר"י אז אני לא רוצה להרחיב בהם.

יואב קיש: נושא הייצור: יש קצת אלמנט של ביצה ותרנגולת.

יואב קיש: הייצור הוא סוכריה ליצרנים שיש לו פוטנציאל רווחי.

יואב קיש: אני יכול לומר שהמדיניות של המשרד תהיה שעניי עירך קודמים.

יואב קיש: לא נאפשר ייצוא כל עוד האספקה לשוק המקומי לא מוסדרת.

יואב קיש: היצואנים מתנים את הדאגה לשוק המקומי בייצוא ואנחנו מתנים את הייצוא בדאגה לשוק המקומי.

יואב קיש: זה פלונטר שצריך ואפשר לפתור.

יואב קיש: מזכיר קצת את מתווה שהגז בכל מה שקשור ליחסי ייצוא –משק פנימי.

תמר זנדברג: אבל הגז זה משאב טבע, יש ממנו כמות סופית.

תמר זנדברג: פה מדובר בייצור.

יואב קיש: אני שמח שפה את חושבת כמוני, שבאמת צריך לאפשר ייצוא.

תמר זנדברג: רוצים לשים את זה בסל התרופות ולסבסד את התרופה – בבקשה.

תמר זנדברג: זה לא מתונה, העיקר שהמטופלים לא ישלמו את הסכומים.

יואב קיש: הנושא של הייצוא הוא חשוב, אנחנו נסדיר זאת, המנגנון החוקי פתוח.

חיים כץ: תן לה ריטלין.

יואב קיש: הדבר המרכזי כרגע זה לראות שכשאנחנו יוצאים לייצוא אנחנו עדיין שומרים על השוק המקומי.

יואב קיש: אנחנו בוחנים עוד דברים רבים, בראש ובראשונה אנחנו מסתכלים על המטופלים, מבינים את הצרכים שלהם ומשם יוצאים החוצה לשאר הדברים.

יואב קיש: אני פועל, ואני הולך להקים צוות חוץ משרדי שיהיה מורכב מהיצרנים.

יואב קיש: יש המון יידע.

יואב קיש: אני ישבתי עם ניר המלאך, הידע שלו הוא עצום, אפשר להיעזר באנשים מחוץ למשרד ונבחן את הנושאים.

יואב קיש: אני מניח שחודש מהיום אבקש לכנס דיון נוסף ואציג בו את כיווני פעולתנו.

עידן רול: אדוני היושב-ראש, יזמתי בוועדת הכלכלה דיון על הקנאביס - - -

חיים כץ: למה בוועדת הכלכלה?

תמר זנדברג: הסתבכת עם חיים.

חיים כץ: אני רוצה שתבין: יש נושאים ששייכים לוועדה זו.

חיים כץ: והיה ותראה שלא מטופל אז תגיד לי "חיים, אתה לא מטפל".

עידן רול: יאמר לזכותי שקבעתי את הדיון בטרם התחלנו כאן.

חיים כץ: יש לך זמן לתקן את המקולקל.

חיים כץ: רינה עיני, בבקשה.

רינה עייני: אני רינה עיני, אני מטופלת בעצמי.

רינה עייני: נכנסתי לעולם זה כי אמי מטופלת אונקולוגית.

רינה עייני: כשאני פה אני חושבת אם כשאחזור הביתה היא עדיין תהיה בחיים.

רינה עייני: נראה לי שאני הולכת להפתיע את כולם ולהגיד שאני לא מבינה למה הרפורמה תקועה.

רינה עייני: אנחנו לא לפה ולא לשם.

רינה עייני: אנשים נורא מבולבלים, אני לא סוג ג', לא היה לי נעים לעמוד באברבנל.

רינה עייני: לי לא היה נעים לעמוד עם אימא שלי ולהרגיש אישה מאוד מושפלת.

רינה עייני: זו הרגשה לא נעימה.

רינה עייני: נכון שצריך להיות פיקוח למחירים, אבל ההרגשה שלי כמטופלת היום זה להרגיש בן אדם.

רינה עייני: אני יכולה לבוא עם מרשם ולא להרגיש אדם עלוב.

רינה עייני: למה הרפורמה הזו נעצרה?

רינה עייני: כולנו פה יודעים שברגע שתצא הרפורמה אז המחירים לא יישארו כמו שהם עכשיו.

רינה עייני: אני בטוחה שלאף אחד אין אינטרס שאני ואימא שלי נשלם אלפי שקלים בחודש.

רינה עייני: אני בטוחה שלמדינה יש את הכוח לעזור לנו לייצר פיקוח על המחירים.

רינה עייני: יש הקשה מלאה מצד היקר, מה שאני לא זוכרת לפני.

רינה עייני: אני חייבת להגיד שכשאני פניתי לעזרה כאדם פרטי, זה כי מנעו ממני בדרך לא דרך ואמרו לי: "אל תוציאי את המרשם" נשארתי עם המרשם ביד ואימא שלי הייתה חודשיים בלי טיפול, כי לא ידעתי מה אני עושה.

רינה עייני: פנה אלי בחור והציע להתקשר לפרופסור גרוטו.

רינה עייני: פניתי לפרופסור גרוטו ולאחר חמש דקות יכולתי לקנות לאימא שלי את התרופה.

רינה עייני: יש לי קושי שאומרים: "נמנע מאנשים טיפול".

רינה עייני: אני הייתי מטופלת MC ואני לא זוכרת שלא הגבילו אותי לזנים.

רינה עייני: להגיד שנמנע מאנשים טיפול היום זה לא כל כך נכון, ההיפך הוא הנכון.

רינה עייני: היום אני פתוחה לקבל כל זן שאני רוצה.

רינה עייני: אין לי בעיה לרכוש מה שאני רוצה בבית מרקחת, אף אחד לא מגביל אותי.

רינה עייני: הרפורמה פתחה דברים טובים והיא גן עדן.

רינה עייני: אז נכון, יש בעיה במחירים, אבל כמו כל דבר חדש אני מאמינה שיהיה שינוי.

רינה עייני: יש מי שיקשיב לנו.

רינה עייני: אני לא זוכרת שמישהו הקשיב בעבר.

רינה עייני: אני חייבת לציין שיש לי המון כבוד לפרופסור גרוטו, ברמות שאני אפילו לא יכולה להסביר אותן.

רינה עייני: בימי שישי-שבת, במקום שהוא ישב לאכול עם המשפחה שלו, בערבי חג, אני הייתי יוצרת קשר ומספרת לו על קשיים עם מטופלים שונים.

רינה עייני: לא הייתה עוברת דקה והוא היה יוצר קשר ומטפל.

רינה עייני: זה לא ברמות האישיות אלא גם ברמות הכלליות.

רינה עייני: תשחררו אותנו מהבג"ץ הזה, הוא לא עושה לנו טוב.

חיים כץ: היית צריכה להגיד גילוי נאות שאת מטופלת אבל קשורה לפרופסור גרוטו.

רינה עייני: אני אומרת הכול.

חיים כץ: דודו פאפו, יושב-ראש הסתדרות הרוקחים, בבקשה.

דוד פפו: תודה, אדוני.

דוד פפו: אני רוצה לגעת בשני נושאים.

דוד פפו: אני רוקח, אני בעל בית מרקחת שגם מנפק קנאביס מהיום הראשון שהרפורמה יצאה לדרך.

חיים כץ: אתה גם רושם תרופות?

דוד פפו: בעיקר.

דוד פפו: יש לי ניסיון של למעלה משנה - - -

חיים כץ: בחדר נפרד?

דוד פפו: ממש לא.

דוד פפו: כמו שגברת עיני אמרה, היא נכנסת - - -

חיים כץ: כשהתחלנו היה חדר ייעוץ.

דוד פפו: נכון מאוד.

חיים כץ: אני מקווה שאתם עומדים בכללים.

דוד פפו: בשביל זה יש פה את משרד הבריאות שיוודא את זה.

חיים כץ: יש לו דברים חשובים יותר לעשות.

דוד פפו: לפי תדירות הביקורות כנראה שלא.

דוד פפו: אני שייך לזן שעבר המרה.

דוד פפו: הייתי מהסוג השמרן ועם השנים הפכתי להיות מאמין בטיפול זה.

דוד פפו: גברת עיני מציינת את היחס ואת היתרונות, היא אפילו השתמשה במונח "גן עדן".

דוד פפו: אני סומך את שתי ידי על כך.

דוד פפו: בנוגע לזנים: גם בתרופות רגילות יש מה שנקרא "גנריקה" זה אומר שהתרופה המקורית אזלה מסיבה כלשהי ושקופת החולים החליטה שהיא לא נותנת אותה יותר ונותנים לך משהו אחר.

דוד פפו: למשל, תרופה ליתר לחץ דם ששמה נורמיטן.

דוד פפו: הייתה בעיית ייצור בחברה ונתנו נורמלול במקום.

דוד פפו: השמיים לא נפלו.

דוד פפו: אנחנו רואים את הדברים הללו יום-יום.

חיים כץ: אותן תופעות לוואי?

דוד פפו: בוודאי.

דוד פפו: עכשיו תראה - - -

חיים כץ: לא יודע, לזה כואב השרירים, להוא לא כואב השרירים.

דוד פפו: אבל לפעמים תרופת המקור כואבת יותר ותרופת הגנריקה לא כואבת.

חיים כץ: אז יש לך אופציה להחליף.

חיים כץ: אבל אם אתה בא לבית המרקחת שלך והוא אומר לך שהקופה נתנה רק את הנורמיטן וזה דופק את השרירים והוא אומר לך: "מה לעשות", אז אני פונה ליואב והוא מסדר לי.

דוד פפו: בשביל זה יש בתי מרקחת פרטיים.

דוד פפו: בוועדה זו העברנו את חוק מרשם לאומי שמאפשר להתגבר על הבעיה הזו.

דוד פפו: בכל אופן, כמו שבתרופות רגילות יש גנריקה, גם בקנאביס יש גנריקה.

דוד פפו: יש לי היום בכספות שמונה חברות שונות שמכל אחת יש קרוב לעשרה תכשירים שונים.

דוד פפו: אין בעיה של מלאי.

דוד פפו: אם יש בקצה 4% של מטופלים שלא מצליחים למצוא לעצמם פתרון ניתן - - - כמו בתרופות רגילות.

דוד פפו: לגבי המחיר: זה נכון שהייתה עלייה במחיר אבל מדובר במוצר שונה לגמרי.

דוד פפו: עד הרפורמה ועד ה-GDP - - -

חיים כץ: מדובר במוצר שונה אבל תן לי את האופציה לקנות את המוצר שרציתי.

חיים כץ: ברגע שאתה נותן לי את האופציה אז אתה יכול לעשות מה שאתה רוצה.

חיים כץ: אני רוצה לנסוע באוטו מודל 2006 ואתה אומר לי לנסוע רק במרצדס.

דוד פפו: לא.

חיים כץ: אוקיי, הבנו, תודה.

חיים כץ: חגית יגודה, בבקשה.

חגית יגודה: שלום לכולם, תודה ליושב-ראש.

חגית יגודה: אני מאוד נסערת ודואגת וכמוני גם חולי הסרטן במינונים מעל מאה גרם.

חגית יגודה: מגיע חודש יולי, המרשמים נפתחים ורובנו לא יודעים איך לקנות את התרופה.

חגית יגודה: מצד שני, אני רוצה להגיד תודה ולהחמיא על השינוי.

חגית יגודה: אני יודע שהיו כשלים קודמים, אבל לצערנו הרב, כל הדיבור הקודם, מדובר על אזור של 10,000 אנשים.

חגית יגודה: כיום יש מעל 70,000 איש שיש למצוא להם פתרון.

חגית יגודה: לאנשים מבוגרים שמקבלים שקיות עם סימון "סם" באדום, וזה מפחיד אותם פחד מוות.

חגית יגודה: יש פה הרבה דברים שבעצם כל הרצון שלכם ושלנו להגיע לאיזושהי נקודה, ואכן הגיעו בכנסת למסקנה שיש לעשות הפרדה בין מטופלים שמקבלים קנאביס כמזור ובין מצב של חיי היום-יום.

חגית יגודה: הכול קשור בהכל.

חגית יגודה: כשמטופל קנאביס, לפני שהוא מקבל רישיון, הוא בעצם סוג של פושע.

חגית יגודה: הרבה אנשים - - - אך לא יכולים להגיע אל המזור.

חגית יגודה: הנקודה הבאה שרציתי לציין היא לגבי כן אברבנל, לא אברבנל.

חגית יגודה: אני לא רוצה לגעת בכל נושא פגועי הנפש שמקומם וכבודם מונח במקומו.

חגית יגודה: אנחנו לא מבדילים בין מטופל למטופל, כל המטופלים באים לבית מרקחת.

חגית יגודה: אני זוכרת בתקופה שעוד היה בלבול בין הזנים ובין השליטה של החברות, שכל המטופלים זעקו בפייסבוק שהם רוצים ללכת לרופא ולבתי המרקחת בצורה מסודרת.

חגית יגודה: שהם רוצים הבנה.

חגית יגודה: כל מה שאנחנו צריכים לעשות זה דיון עם קופות החולים והרופאים ולשנס מותניים יחד.

חגית יגודה: תדאגו לנו, תראו לנו איזה יופי אני נראית, שש שנים של מזור, ביום הראשון שראיתי אותך שקלתי 42 קילו, היום אני שוקלת 60 קילו.

חגית יגודה: אני עומדת על הרגליים.

חגית יגודה: בבקשה, תשמור עלי.

חיים כץ: תודה רבה.

חיים כץ: פרופסור איתמר גרוטו, בבקשה.

איתמר גרוטו: תודה, אדוני היושב-ראש.

איתמר גרוטו: תודה ליוזמי הדיון, תודה לסגן השר שנכנס לנושא זה מהיום הראשון שלו במשרד.

איתמר גרוטו: אני אתחיל באמירה שכולנו בסירה אחת.

איתמר גרוטו: המטרה של כולנו היא לעזור למטופלים ולמצוא את הדרכים הנכונות לעשות זאת.

איתמר גרוטו: אני מודה שברפורמה יש טעויות וכשלים, אנחנו משתדלים לתקן, זה תהליך מאוד מורכב שהמטרה שלו היא להיטיב עם המטופלים.

איתמר גרוטו: מעבר לעובדה שמדובר בתהליך מורכב וראשוני בעולם כולו, היו גם הרבה התנגדויות מכיוונים שונים.

איתמר גרוטו: אנשים לא אוהבים שינויים – אנחנו יודעים זאת.

איתמר גרוטו: הרבה פעמים התקדמנו לפי התוכנית וחלק מההתנגדויות עצרו את התהליך שמתקדם פחות או יותר לפי אבני הדרך שהתוותה הממשלה.

איתמר גרוטו: כמה יתרונות של הרפורמה: הגידול במספר המטופלים.

איתמר גרוטו: טוב שאתה זוכר את ההיסטוריה.

איתמר גרוטו: בכל שנה מספר המטופלים גדל בכ-20,000–30,000.

איתמר גרוטו: זה לא משהו זניח.

איתמר גרוטו: יש שיפור עצום באיכות ובבטיחות.

איתמר גרוטו: מדובר היום במוצר שגדל תחת ביקורת של רעלים, חיידקים, ועוד דברים שיכולים להזיק.

איתמר גרוטו: בסוף, גם בעבר היו חסרים זנים והיום יש בכל זאת הבטחה של הזנים שאפשר לייצר.

איתמר גרוטו: בניגוד לאמירה שיש חוסר בזנים, ברגע שמציגים לנו תיק מסודר אפשר לייצר כל הרכב בתנאי שזה יעמוד בכללי הבטיחות והאיכות.

איתמר גרוטו: עוד נקודה שחשוב לומר זה שבדרך כלל משרד הבריאות צריך לרדוף אחרי הרופאים המחדשים וליצור רגולציה.

איתמר גרוטו: פה זה היה הפוך.

איתמר גרוטו: אנחנו היינו צריכים לרדוף אחרי הרופאים ואחרי הקופות שבכלל ייכנסו לנושא הזה.

איתמר גרוטו: היה פחד להיכנס, אנחנו כל הזמן בתהליך מול הקופות.

איתמר גרוטו: הכשרנו הרבה מאוד רופאים אבל הרופאים מפחדים לעסוק בזה ולכן הם רוצים שנסדיר זאת.

איתמר גרוטו: בעניין המחיר: אנחנו חושבים שפיקוח יכול להועיל.

איתמר גרוטו: יש לנו וויכוח בוועדת המחירים מול האוצר.

איתמר גרוטו: עמדת המשרד היא שצריך לפקח והאוצר מתנגד לכך.

איתמר גרוטו: זה עבר לשלב שיש ועדת ערר שתורכב ממנכ"לי שני המשרדים.

איתמר גרוטו: עכשיו היו חילופי גברי במשרדים אז זה קצת מתעכב.

איתמר גרוטו: אם לא נגיע להסכמה יש גם מנגנונים ברמת המדינה שיכולים לפתור זאת.

איתמר גרוטו: עוד דרך היא הכנסה לסל.

איתמר גרוטו: הייתי הראשון ששמח אם היינו מכניסים זאת לסל אבל כמו שציין סגן השר אנחנו בעצם במצב שאין מספיק ראיות מדעיות כדי להכניס את התרופה לסל.

איתמר גרוטו: כל שנה מוגשות תוכניות במיליארדים לסל ויש רק 500 מיליון שקלים, אני מקווה שסכום זה יישאר.

איתמר גרוטו: יש גם הרבה תרופות לסרטן שלא נכנסות כי אין מספיק ידע מדעי לגבי פעולתן.

איתמר גרוטו: יחד עם זאת אנחנו עושים הכול כדי להכניס זאת.

איתמר גרוטו: אחד הפתרונות שחשבנו עליהם הוא זה להכניס את זה לביטוח המושלם של הקופות, כמו שיש עוד טיפולים אלטרנטיביים שהם במושלם.

איתמר גרוטו: הקופות מפחדות להיכנס לשוק הזה בגלל חוסר הוודאות שתואר.

איתמר גרוטו: דיברתם על העלויות של הרגולציה.

איתמר גרוטו: אנחנו באמת הובלנו הרבה מהלכים של טיוב רגולציה מידית.

איתמר גרוטו: הקלנו בתהליכים מידיים שקשורים בייצור, כל מיני בדיקות שוויתרנו עליהן על פי בקשת היצרנים כדי לאפשר להם להוריד את המחיר.

איתמר גרוטו: דיברה קודם חברת הכנסת זנדברג על הנושא של הרחבה, אנחנו יכולים לתת רישיון לכל אחד אבל יש נושא - - - שמגדל אחד יהיו לו עוד כמה חוות ופה יש בעיקר התנגדות של המשטרה.

איתמר גרוטו: אנחנו מנסים לפתור את העניין הזה.

איתמר גרוטו: כל מי שעומד בתנאים המינימליים שצריך יכול לגדל מבחינתו.

תמר זנדברג: מה לגבי הרופאים?

איתמר גרוטו: אנחנו הכשרנו כמה מאות רופאים.

איתמר גרוטו: הבעיה היא שהקופות לא כל כך רצו להכניס את זה.

איתמר גרוטו: אנחנו יוצאים לפיילוט בחודש הבא עם קופת חולים כללית שבו בעצם יהיה תהליך של מרכז אישורים בקופה.

איתמר גרוטו: זה לא צריך להיות רופא מיוחד למקצוע שלו.

איתמר גרוטו: רופא שעבר את הקורס של משרד הבריאות יכול לרשום להרבה התוויות, הוא לא צריך דווקא להיות - - -

תמר זנדברג: כמה רופאים בפועל רשאים להנפיק אישורים?

חיים כץ: הוא אמר שכמה מאות.

תמר זנדברג: הוכשרו מאות.

תמר זנדברג: יש כאלו שעברו את הקורס אבל לא מנפיקים.

איתמר גרוטו: אני לא יכול לחייב אותם לעבוד, מה שאני כן יכול - - -

תמר זנדברג: יש בורות וסטיגמות בקופות.

תמר זנדברג: הקופות לא מעודדות את זה, אז הרופא אומר: "מה אני צריך להתעסק"?

איתמר גרוטו: אנחנו הולכים לפיילוט עם הכללית.

איתמר גרוטו: בכללית מה שיהיה זה שכל הרופאים יעבדו במרכז אישורים ובעצם הבן אדם יוכל ללכת לרופא משפחה, לקבל הפניה לאותו רופא, יגיע לאותו הרופא ויקבל במקום.

תמר זנדברג: לרופא המשפחה?

איתמר גרוטו: לא.

איתמר גרוטו: רופא המשפחה יפנה אותו לרופא מומחה לתחום קנאביס.

איתמר גרוטו: יש לזה גם קוד שאישרנו בוועדת הכספים.

יואב קיש: תמר, זה נושא מרכזי, יכול להיות שהמדיניות גם תשתנה בעניין הזה.

יואב קיש: אני מציע לשמוע את המאמצים שבוצעו ולא להסתכל - - -

תמר זנדברג: זה קריטי כי זה צוואר בקבוק שהוא - - -

יואב קיש: מכירים.

יואב קיש: דיברנו על זה, נעשו מהלכים, אני אומר - - -

חיים כץ: ב-70,000 יש עוד צוואר בקבוק?

תמר זנדברג: בוודאי.

חיים כץ: אם היו פותחים עכשיו לרפואי - - -

תמר זנדברג: אם היו פותחים את צוואר הבקבוק אז היו 200,000.

תמר זנדברג: זה עוד בלי ההתוויות שאושרו שגם יודעים שהן עוזרות.

תמר זנדברג: רק בהתוויות שאושרו , שזה אפילפסיה ופוסט-טראומה וכולי.

תמר זנדברג: אם נפתח זה יהיה לפחות פי שלוש.

יואב קיש: אני לא יודע מאיפה המידע הזה.

עידן רול: צריכה להיות גם זמינות רופאים לחדש מרשמים, לא רק - - -

תמר זנדברג: תיקח את האנשים שסובלים מהמחלות בהתוויות שמשרד הבריאות מכיר בהן.

חיים כץ: התחלנו מרופא אחד עם חצי תקן של משרה.

תמר זנדברג: התוויה של כאב.

תמר זנדברג: תנסה ללכת למרפאת כאב ולקבל מרשם.

יואב קיש: נשים את הדברים על השולחן.

יואב קיש: אני מסתכל על כל מי שקיבל רישיון כמי שזכאי לקבל קנאביס רפואי.

יואב קיש: אני בטוח שיש גם אביוז במערכת, זה לא מגיע ממי שיש לו מרשם מרופא אונקולוג, אני חושש ממקומות אחרים.

יואב קיש: אם אני מסתכל על ההתוויות הקבועות שבהן זו תופעה אנחנו מדברים על כחצי מהכמות, אז לבוא ולהגיד שיש עוד 200,000 - - -

חיים כץ: זה לא עולה כסף, היא יכולה להגיד גם 300,000, זה בסדר.

חיים כץ: היא אמרה 130,000

תמר זנדברג: פוסט טראומה, אפילפסיה, כאב בהתוויות שאחרי תאונה, כאב שאתה לא יכול להגיד שהבן אדם מדמיין.

תמר זנדברג: מדובר באדם שעבר ניתוחים קשים, דיסקיות שהושתלו, כל הדברים שידוע - - -אם היית - - -

איתמר גרוטו: עוד כמה נקודות: נושא ה-CBD שאנחנו רוצים להוציא אותו מנקודת הסמים שיאפשר גם פה הקלה.

איתמר גרוטו: לגבי חוסר בנוירולוגים לילדים, זו בעיה כללית במדינה.

איתמר גרוטו: ברור שאני רוצה באפילפסיית ילדים יטפל נוירולוג ילדים.

איתמר גרוטו: יש תוכנית ממשלתית להגדיל את מספר הנוירולוגים לילדים.

איתמר גרוטו: אני חושב שאנחנו נמצאים במהלך של שינוי גדול אנחנו באמת עובדים מסביב לשעון גם בעניין הזה.

איתמר גרוטו: אני באופן אישי גם עושה הרבה מאוד פעילות בנושא הזה.

איתמר גרוטו: אני מודה שאני מסייע ברמה האישית, גברת עיני אינה קשורה למשרד הבריאות, היא מטופלת שפנתה אלי.

איתמר גרוטו: עשינו הקלות רבות כמו להאריך ביוזמתנו, בית המשפט כל הזמן מאריך את זה אבל בסופו של דבר זה מקשה עלינו.

איתמר גרוטו: המסר העיקרי הוא שתתנו לנו להמשיך את הרפורמה.

איתמר גרוטו: אני בטוח שסגן השר יחד עם היק"ר.

איתמר גרוטו: אנחנו נוכל להגיע לתוצאות הרבה יותר טובות.

חיים כץ: תן לנו סקירה קצרה בנושא הקורונה.

איתמר גרוטו: בסך הכול אנחנו רואים עלייה במספר הנדבקים.

איתמר גרוטו: העלייה לא תלולה, היא עדיין אקספוזנציאלית אלא ליניארית.

איתמר גרוטו: זה קשור להקפדה על ההנחיות.

איתמר גרוטו: מרחק ומסכות ונוכל להמשיך את החיים ולשמור על הקצב.

איתמר גרוטו: אני שמח שאין עלייה במספר החולים הקשים.

איתמר גרוטו: זה סימן טוב.

איתמר גרוטו: זה קשור לעובדה שהיום המבוגרים יותר מוגנים.

איתמר גרוטו: יש את תוכנית "מגן אבות" שבעצם בתי אבות מאוד מוגנים.

איתמר גרוטו: אני חושב שצריכים לעשות מאמץ ולהגביר את כל נושא האכיפה וההסברה.

איתמר גרוטו: אנחנו רואים שמדינות שהצליחו להתמודד אלו מדינות שבהן הולכים עם מסכות.

איתמר גרוטו: כך ביפן, דוגמה קלאסית, מדינה מאוד גדולה שאצלה התחילה ההתפרצות - - -

חיים כץ: שם הלכו עם מסכות עוד לפני הקורונה, בגלל האבק.

איתמר גרוטו: נכון.

איתמר גרוטו: אבל אני נסעתי לשם כדי להחזיר את ספינת הקורונה.

איתמר גרוטו: כשאתה נכנס שם למקום אתה רואה שכולם עם מסכות.

חיים כץ: הוועדה הייתה אתמול בסיור במד"א, מי שחושב מעט רואה שני נושאים שיכולים ליצור לנו בעיה: החורף מתקרב ומתקרב הסיכון של שפעת בנוסף לקורונה.

חיים כץ: כמה חיסוניים יהיו לנו?

יואב קיש: לא יהיו מעל מיליון, לצערי.

חיים כץ: זו תהיה מכה כי הדרישה לחיסונים השנה תהיה בלי שום פרופורציה למה שחוסנו לפני.

חיים כץ: אתם חייבים להיערך, חייבים להיערך.

חיים כץ: לא יודע מאיפה.

חיים כץ: חייבים להביא כמות גדולה של חיסונים כי אנשים יהיו מבוהלים.

חיים כץ: דבר שני הוא זמן התגובה של הבדיקות: עד שאדם מקבל את הבדיקה עוברות 24 שעות ובינתיים המטופל מת מהחששות.

חיים כץ: צריך ליצור מצב שזמן הפיענוח הוא של כמה שעות.

חיים כץ: חוסר אינפורמציה הוא אחד הזרזים של טרגדיה.

חיים כץ: אני מקשיב וחושב קדימה, זה צועק, החיסונים, אנשים ירצו להתחסן ואתה תצטרך לספק להם את זה.

חיים כץ: אם לא יהיו מספיק חיסונים אתם תקבלו בראש, וזה יבוא, ויפה שעה אחת קודם.

חיים כץ: יש ליצור מצב שיהיו מספיק חיסונים.

חיים כץ: ברור לי שהדרישה תהיה בכל העולם, אבל מה אכפת מכל העולם.

יואב קיש: אנחנו נלחמים כבר חודשיים לפחות להשיג את החיסונים בכל מקום.

יואב קיש: מה שאתה אומר על כל העולם זה מה שקורה.

יואב קיש: אני רוצה להיות הגון כלפי הציבור.

יואב קיש: אנחנו נלחמים להשיג ומוכנים לשלם הרבה אבל אין לנו יכולת להשיג חיסונים לכולם.

יואב קיש: אנחנו על זה ומחפשים, זה משאב מוגבל.

יואב קיש: אני הולך לתעדף, חד-וחלק, זה המצב.

יואב קיש: זה משאב חסר ברמה עולמית.

תמר זנדברג: למה זה חסר?

תמר זנדברג: בגלל הקורונה?

יואב קיש: כן, אנשים מפחדים.

חיים כץ: אם לקחו בשנה שעברה מיליון, השנה יבקשו שלושה מיליון רק מהפחד.

חיים כץ: .

יואב קיש: ולא יהיה.

חיים כץ: הדבר השני הוא זמן התגובה של הבדיקות שצריך לרדת לשעות בודדות.

עידן רול: אדוני היושב-ראש, שאלתי מה הסטאטוס של מפעל החיסונים הישראלי.

איתמר גרוטו: אנחנו בהחלט רוצים להשקיע בזה.

איתמר גרוטו: משרד הכלכלה והאוצר רוצים להשקיע בזה.

חיים כץ: אבל זה לא יהיה בחורף הזה.

איתמר גרוטו: זה לוקח 3–4 שנים.

יואב קיש: בטח, זה לא אירוע - - -

עידן רול: יש כבר עבודת מטה?

איתמר גרוטו: בהחלט.

איתמר גרוטו: יש אפילו מקום ספציפי לשם כך.

איתמר גרוטו: משרד הכלכלה מוכן לעזור לנו בתקציב, אני מניח שלא תהיה בעיה עם זה.

יואב קיש: הנקודה המרכזית, כמו שהעלה היושב-ראש, היא השילוב של אתגר החורף יחד עם הקורונה.

יואב קיש: בשבוע עמוס בחורף מדובר ב-200,000 שמגיעים להתמודד עם תחלואת שפעת שגורמת ל-1,900 מיטות הנשמה בשיא.

יואב קיש: אנחנו בונים, שמעתים שהממשלה אישרה 2,000 מיטות כולל תקנים, מיטות הנשמה.

חיים כץ: מיטות רגילות לא יהיו.

תמר זנדברג: אבל הייתה בעיה עם כשירות מיטות ההנשמה שהיו בימ"חים.

חיים כץ: לחורף הזה זה אותו דבר.

חיים כץ: זו צרה.

יואב קיש: אתמול היינו בסיור בחניון שיבא, יש שמונים מיטות קורונה מדוגמות.

יואב קיש: השאלה המרכזית היא כוח אדם, מיטת הנשמה ללא צוות מוסמך לא שווה הרבה.

יואב קיש: אני הבנתי מהצוות הרפואי שלנו שיש אנשים שזמינים היום לתקינה.

יואב קיש: כאן בא המקום של האוצר ואז האנשים יוכלו להיכנס למערכת.

יואב קיש: מדובר במספרים שאנחנו יכולים לקלוט בחודשים הקרובים, אני מאוד מקווה שנפתור את הבעיה הזו ולהכניס אותם למערכת.

יואב קיש: מדובר בכ-400 רופאים.

חיים כץ: אם לא יהיה צוותים המכונות תעמודנה כאבן שאין לה הופכין.

תמר זנדברג: זה בסדר, אבל הוא מדבר על לבנות מחלקות קורונה.

תמר זנדברג: אני שואלת ספציפית על מכונות הנשמה.

תמר זנדברג: בתחילת המשבר נאמר שבחורף רגיל יש תפוסה של כ-2,000 מכונות הנשמה רגילה.

איתמר גרוטו: בנוסף יהיו עוד 2,000 מכונות הנשמה.

תמר זנדברג: אתם יודעים שהן עובדות?

תמר זנדברג: אמרו שמצאו בימ"חים של צה"ל כל מיני מכונות שאין לי ספק שהן לא עובדות.

איתמר גרוטו: יש כמות הזמנות כוללת של 14,000 מכונות.

תמר זנדברג: וכמה יגיעו עד החורף?

איתמר גרוטו: אני מניח שהרבה - - -

יואב קיש: - - -

איתמר גרוטו: נצטרך כנראה לבטל חלק מההזמנות, יש גם ייצור מקומי - - -

יואב קיש: לא יעזרו מיטות ומכונות ללא כוח אדם.

חיים כץ: תם ולא נשלם.

חיים כץ: יהיה דיון נוסף לבקשת סגן השר, בדיון הבא נתייחס לרפורמה, נראה מה טוב בה ומה רע בה.

חיים כץ: הישיבה נעולה.